PMIndiaData/PMIndiaSum huggingface dataset:
భారతదేశానికి, లావో కు మధ్య విమాన సేవల ఒప్పందంపై సంతకాలకు మంత్రిమండలి ఆమోదం

భారతదేశానికి, లావో పీపుల్స్ డెమోక్రటిక్ రిపబ్లిక్ (లావో పిడిఆర్) కు మధ్య ఒక కొత్త విమాన సేవల ఒప్పందం (ఎ ఎస్ ఎ) పై సంతకాల ప్రతిపాదనకు కేంద్ర మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ ఈ రోజు జరిగిన కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. ఈ ఒప్పందం పౌర విమానయాన రంగంలో చోటు చేసుకుంటున్న పరిణామాలకు అనుగుణంగా రెండు దేశాల మధ్య వ్యాపారం, పెట్టుబడులు, పర్యాటకం మరియు సాంస్కృతిక ఆదాన ప్రదానాలను వర్ధిల్ల జేయగలదని ఆశిస్తున్నారు. ఇదివరకటితో పోలిస్తే నిరంతరాయమైన అనుసంధానాన్ని అధికం చేసేందుకు తగిన వాతావరణాన్ని ఈ ఒప్పందం ఏర్పరచగలదు. దీనితో పాటే ఇరు పక్షాలకు చెందిన విమానయాన సంస్థలకు వాణిజ్యావకాశాలను సమకూర్చగలదు. అంతే కాకుండా పౌర విమానయానంలో మరింత సురక్షిత వాతావరణాన్ని కల్పిస్తూ, భద్రతకు పెద్ద పీట వేయగలదు. ఈ ఒప్పందంలో భాగంగా రెండు దేశాలకు చెందిన నిర్దేశితమైన విమాన సంస్థలు నిర్దిష్ట మార్గాలలో అంగీకారం కుదిరిన విధంగా విమానాలను నడపడంలో న్యాయమైన, సమాన అవకాశాలను పొందుతాయి. మార్గాలను, రాకపోకల సంఖ్యను తరువాత నిర్ణయిస్తారు. ఏవైనా రెండు దేశాల మధ్య ఏదైనా విమాన కంపెనీ విమానాలను నడిపేటందుకు అనుసరించవలసిన ప్రాథమిక శాసనసంబంధ స్వరూపమే ఎ ఎస్ ఎ గా వ్యవహారంలో ఉన్నది.
భారతరత్న పురస్కారానికి ఎంపికైనవారికి ప్రధానమంత్రి అభినందనలు

దేశ అత్యున్నత పౌర పురస్కారం ‘భారతరత్న’కు ఎంపికైనవారికి ప్రధానమంత్రి అభినందనలు తెలిపారు. ఈ మేరకు నానాజీ దేశ్ ముఖ్ సమాజానికి చేసిన సేవను ప్రధాని కొనియాడారు. ‘‘గ్రామీణాభివృద్ధి కోసం నానాజీ దేశ్ ముఖ్ చేసిన కృషి అద్వితీయమైనది. గ్రామాల్లో నివసించే ప్రజల సాధికారతకు సరికొత్త దిశను చూపింది. అణగారినవర్గాలకు సేవకు అంకితమైన ఆయన- వినమ్రత, సహానుభూతికి నిలువెత్తు రూపం. అందువల్ల ఆయన రూపెత్తిన ‘భారతరత్నమే’ అనడంలో అతిశయోక్తి లేదు’’ అని ప్రధాని అభివర్ణించారు. ‘‘భూపేన్ హజారికా గీతాలు, ఆయన సంగీత ప్రజ్ఞ తరతరాలవారి మన్ననలు అందుకున్నాయి. ఆ సంగీత, గానాలలో సౌభ్రాత్రం, సామరస్యం, సాంఘిక న్యాయం ప్రతిధ్వనిస్తూంటాయి. భారతీయ సంగీత సంప్రదాయాలను ఆయన విశ్వవ్యాప్తం చేశారు. భూపేన్ దా భారతరత్న పురస్కారానికి ఎంపిక కావడం చాలా సంతోషం కలిగిస్తోంది’’ అని ప్రధానమంత్రి పేర్కొన్నారు. మాజీ రాష్ట్రపతి ప్రణబ్ ముఖర్జీగురించి మాట్లాడుతూ- ‘‘మన సమకాలీనులైన ప్రణబ్ అత్యుత్తమ రాజనీతిజ్ఞులు. కొన్ని దశాబ్దాలపాటు నిర్విరామంగా, నిస్వార్థంగా దేశానికి సేవలందించారు. తద్వారా దేశాభివృద్ధి సాధనలో బలమైన ముద్రవేశారు. ఆయన వివేకం, మేధస్సుకు సరితూగగలవారు అరుదే. ఆయనకు భారతరత్న పురస్కారం లభించడం నాకెంతో ముదావహం’’ అని హర్షం ప్రకటించారు.
కామన్వెల్త్ గేమ్స్-2022 స్వర్ణ పతక విజేత వెయిట్‌లిఫ్టర్ మీరాబాయి చానుకు ప్రధానమంత్రి అభినందన

బర్మింగ్‌హామ్‌లో జరిగిన కామన్వెల్త్ గేమ్స్‌-2022 మహిళల వెయిట్‌ లిఫ్టింగ్‌లో స్వర్ణ పతకం సాధించిన మీరాబాయి చానును ప్రధానమంత్రి శ్రీ నరేంద్ర మోదీ అభినందించారు. ఈ మేరకు ఒక ట్వీట్‌ ద్వారా ఇచ్చిన సందేశంలో; “అసాధారణ క్రీడాకారిణి @mirabai_chanu భారతదేశం మరోసారి గర్వపడేలా చేశారు! బర్మింగ్‌హామ్ గేమ్స్‌లో ఆమె స్వర్ణ పతక విజేతగా సరికొత్త కామన్వెల్త్ రికార్డు నెలకొల్పడంపై ప్రతి భారతీయుడు ఎంతో సంతోషిస్తున్నాడు. ఆమె విజయం అనేకమంది భారతీయులకు, ముఖ్యంగా వర్ధమాన క్రీడాకారులకు స్ఫూర్తిదాయకం” అని ప్రధానమంత్రి పేర్కొన్నారు.
మాస్కో ఎన్.సి.ఎం.సి. ని రేపు సందర్శించనున్న భారత ప్రధాని

భారత ప్రధాన మంత్రి శ్రీ నరేంద్ర మోదీ రేపు (డిసెంబరు 24, 2015) రష్యాలోని మాస్కో జాతీయ సంక్షోభ నిర్వహ‌ణ కేంద్రాన్ని (ఎన్.సి.ఎం.సి)ని సందర్శించనున్నారు. అత్యవసర పరిస్థితులలో ఎదురయ్యే ప్రమాదాలను ముందుగా పసిగట్టి ప్రజలను అప్రమత్తం చేసే ప్రధాన బాద్యత ఈ సంస్థది. బహుళ స్థాయిలలోని ప్రభుత్వ శాఖలు, అంతర్ ఏజెన్సీల మధ్య సమన్వయాన్ని ఏర్పరచి విపత్తులను ఎదుర్కొనేలా దోహదపడుతుంది. విపత్తుల సమాచార సేకరణ, సమాచార విశ్లేషణ, టైం మానిటరింగ్ వంటి కీలక పనులను నిర్వహించే శక్తి సామర్థ్యాలు దీనికి ఉన్నాయి. రిమోట్ సెన్సింగ్ ద్వారా ప్రపంచ వాతావరణ స్థితిగతులను ఎప్పటికప్పుడు తెలుసుకునేందుకు గ్లోబల్ నావిగేషన్ శాటిలైట్ సిస్టమ్సు, ఇతర ఆధునిక సాంకేతిక పద్ధతులను ఉపయోగిస్తుంది. సునామీ హెచ్చరికలు, ప్రకృతి వైపరీత్యాల సమాచారాన్ని ముందస్తుగా తెలుసుకుంటుంది. జనసమ్మర్థ , పారిశ్రామిక ప్రాంతాల ప్రజలను అప్రమత్తం చేస్తుంది. నష్టాలు జరగకుండా నివారిస్తుంది. క్షణాల్లో సమాచారాన్ని రష్యా అంతటికి చేరవేసే అద్బుత శక్తి ఈ కేంద్రానికి ఉంది.
హోలీ సందర్భంగా ప్రజలకు అభినందనలు తెలిపిన ప్రధాన మంత్రి

హోలీ సందర్భంగా ప్రజలకు ప్రధాన మంత్రి శ్రీ నరేంద్ర మోదీ అభినందనలు తెలియజేశారు. “పవిత్రమైన హోలీ పర్వదినం నాడు అందరికీ హార్దిక శుభాకాంక్షలు. రంగుల పండుగ హోలీ అభినందనలు. ఈ పండుగ అంతటా ఆనందాన్ని, ఉత్సాహాన్ని నింపుతుందని కోరుకుంటున్నాను” అని ప్రధాన మంత్రి తన సందేశంలో పేర్కొన్నారు.
వ్య‌వ‌సాయం మ‌రియు ఫైటోశానిట‌రీ అంశాల‌లో స‌హ‌కారం కోసం భార‌త‌దేశం, ఇట‌లీ ల మ‌ధ్య ఎమ్ఒయు కు ఆమోదం తెలిపిన మంత్రివ‌ర్గం.

వ్య‌వ‌సాయం మ‌రియు అంత‌ర్జాతీయ వ్యాపార అవ‌స‌రాల‌కు వినియోగించే మొక్క‌ల ఆరోగ్యం (ఫైటోశానిట‌రీ) సంబంధిత అంశాల‌లో స‌హ‌క‌రించుకోవ‌డం కోసం భార‌త‌దేశం మ‌రియు ఇట‌లీ ల మ‌ధ్య ఒక అవ‌గాహ‌న పూర్వ‌క ఒప్పందాన్ని (ఎమ్ఒయు) కుదుర్చుకోవ‌డాన్ని ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న స‌మావేశ‌మైన కేంద్ర మంత్రివ‌ర్గం ఆమోదించింది. ఇది 2018 జ‌న‌వ‌రి లో కాలం తీర‌నున్న ఇదివ‌ర‌క‌టి ఎమ్ఒయు కు బ‌దులుగా అమ‌లు లోకి వ‌స్తుంది. మునుప‌టి ఎమ్ఒయు పై 2008 జ‌న‌వ‌రి లో సంత‌కాల‌య్యాయి. వ్య‌వ‌సాయ ఉత్ప‌త్తి, అంత‌ర్జాతీయ వ్యాపార అవ‌స‌రాల‌కు వినియోగించే మొక్క‌లకు సంబంధించిన అంశాలు, ప‌శు పోష‌ణ‌, వ్య‌వ‌సాయ సంబంధ ప‌రిశోధ‌న, ఫూడ్ ప్రాసెసింగ్ ల‌తో పాటు ఉభ‌య ప‌క్షాలు ప‌ర‌స్ప‌రం నిర్ణయం తీసుకొనే మేర‌కు అద‌నంగా విస్తృత శ్రేణి లోని ఇత‌ర రంగాల‌ లోనూ స‌హ‌కారానికి ఈ ఎమ్ఒయు తోడ్ప‌డుతుంది. వ్య‌వ‌సాయం మ‌రియు గ్రామీణాభివృద్ధి రంగాల‌లో స‌మాచారాన్ని ఇచ్చి పుచ్చుకోవ‌డానికి, వ్య‌వ‌సాయ రంగంలో యాంత్రీక‌ర‌ణ‌/వ్య‌వ‌సాయ యంత్ర సామ‌గ్రి మరియు వ్య‌వ‌సాయ ఆధారిత ప‌రిశ్ర‌మ‌ల మౌలిక స‌దుపాయాల క‌ల్ప‌న‌ ల‌లో ఉత్ప‌త్తి రీత్యా స‌హ‌కారం మ‌రియు సాంకేతిక విజ్ఞాన ఆదాన ప్ర‌దానం ప‌టిష్టీక‌ర‌ణ‌, ప‌శుపోష‌ణ రంగంలో అనుభ‌వాల ఆదాన ప్ర‌దానం, సాంకేతిక అవ‌రోధాల నిర్మూల‌న, ఇంకా ఆధునిక శాస్త్ర విజ్ఞాన సంబంధిత ప‌రిశోధ‌న‌లు మ‌రియు సాంకేతిక ప‌రిజ్ఞానం మార్పిడి.. వంటి అంశాల‌కు ఈ ఎమ్ఒయు బాట ప‌రుస్తుంది వ్య‌వ‌సాయ‌ రంగంలో ద్వైపాక్షిక ఆదాన ప్ర‌దానాల‌ను ప్రోత్స‌హించ‌డానికి సంయుక్త కార్యాచ‌ర‌ణ బృందాన్ని నియ‌మించేందుకు మార్గాన్ని ఈ ఎమ్ఒయు సుగ‌మం చేస్తుంది. వ్య‌వ‌సాయ రంగ స‌హ‌కారం కోసం దీర్ఘ‌కాలిక కార్య‌క్ర‌మాల‌ను అమ‌లు చేసే విష‌య‌మై ప‌రిశీలించేందుకు, ఎగుమ‌తి చేసిన వ‌స్తువుల‌లో ఫైటోశానిట‌రీ సంబంధిత న‌ష్ట భ‌యాల‌ను త‌గ్గించుకోవ‌డం కోసం అవ‌స‌ర‌మైన స‌హాయాన్ని మ‌రింత‌గా అందించుకొనేందుకు కూడా ఈ ఎమ్ఒయు దోహ‌దం చేస్తుంది. రెండు దేశాల వ్యాపార స‌ముదాయాలు మ‌రియు శాస్త్ర విజ్ఞాన సంస్థ‌లు, విద్యారంగ సంస్థ‌లు, ప్ర‌భుత్వ ఏజెన్సీల మ‌ధ్య సంబంధాల‌కు అవ‌కాశాల‌ను క‌ల్పించ‌డం, అటువంటి సంబంధాల‌ను ప్రోత్స‌హించ‌డంతో పాటు రెండు దేశాల‌ లోని ఆయా ప‌రిశోధ‌న సంస్థ‌ల మ‌ధ్య ఇతోధిక స‌హ‌కారానికి ఈ ఎమ్ఒయు ఒక సేతువుగా ప‌ని చేస్తుంది.
పారాలింపిక్స్ ఆట‌ల లో హై జంప్ లో రజత ప‌త‌కం గెలిచినందుకు శ్రీ ప్రవీణ్ కుమార్ కు అభినంద‌న‌లు తెలిపిన ప్ర‌ధాన మంత్రి

టోక్యో లో జరుగుతున్న పారాలింపిక్స్ ఆట‌ల లో హై జంప్ లో రజత ప‌త‌కం గెలిచినందుకు శ్రీ ప్రవీణ్ కుమార్ కు ప్ర‌ధాన మంత్రి శ్రీ న‌రేంద్ర మోదీ అభినంద‌న‌లు తెలిపారు ‘‘శ్రీ ప్రవీణ్ కుమార్ #Paralympics లో రజత ప‌త‌కం గెలిచినందుకు కు గర్వంగా ఉంది. ఆయన కఠోర శ్రమ తో పాటు సాటి లేనటువంటి సమర్పణ భావానికి దక్కిన ఫలితమే ఈ పతకం. ఆయన కు అభినందన లు. ఆయన భావి ప్రయాసలలోనూ రాణించాలి అని ఆకాంక్షిస్తున్నాను. #Praise4Para’’ అని ప్ర‌ధాన మంత్రి ఒక ట్వీట్ లో పేర్కొన్నారు.
ఇమామ్ హుసేన్ (ఎస్ఎ) ప్రాణ స‌మ‌ర్ప‌ణాన్ని స్మ‌రించుకొనేందుకు ఇందౌర్ లో జ‌రిగిన‌ ‘అశరా ముబారాకా’ కు హాజ‌రైన ప్ర‌ధాన మంత్రి;  స‌భికుల‌ను ఉద్దేశించి ప్ర‌సంగం

ప్ర‌ధాన మంత్రి శ్రీ న‌రేంద్ర మోదీ ఈ రోజు ఇందౌర్ లో జ‌రిగిన ‘అశరా ముబారాకా’ లో భారీ జ‌న సందోహాన్ని ఉద్దేశించి ప్ర‌సంగించారు. ఇమామ్ హుసేన్ (ఎస్ఎ) ప్రాణ స‌మ‌ర్ప‌ణాన్ని స్మ‌రించుకొనేందుకు దావూదీ బోహ్రా స‌ముదాయం ఈ కార్య‌క్ర‌మాన్ని నిర్వ‌హించింది. ఇమామ్ హుసేన్ త్యాగాల‌ను ప్ర‌ధాన మంత్రి గుర్తుకు తెస్తూ, ఇమామ్ ఎల్ల‌ప్పుడూ అన్యాయానికి ఎదురొడ్డి నిలచార‌ని, శాంతి ని మరియు న్యాయాన్ని ప‌రిర‌క్షించ‌డం కోసం ప్రాణ స‌మ‌ర్ప‌ణ చేశార‌ని పేర్కొన్నారు. ఇమామ్ ప్ర‌బోధాలు నేటి కీ సంద‌ర్భ శుద్ధి క‌లిగిన‌వేన‌ని ఆయ‌న అన్నారు. డాక్ట‌ర్ స‌య్యద్‌నా ముఫ‌ద్ద‌ల్ సైఫుద్దీన్ కృషి ని ప్ర‌ధాన మంత్రి శ్లాఘిస్తూ ఆయ‌న ప్ర‌వ‌చ‌నాలలో దేశ ప్ర‌జ‌ల ప‌ట్ల ప్రేమ‌, అంకిత భావం తొణికిసలాడుతాయన్నారు. ప్ర‌తి ఒక్క‌రినీ క‌లుపుకుపోయే సంస్కృతి భార‌త‌దేశాన్ని ఇత‌ర అన్ని దేశాల క‌న్నా భిన్నంగా తీర్చి దిద్దుతోంద‌ని ప్ర‌ధాన మంత్రి అన్నారు. ‘‘మ‌నం మ‌న గ‌తాన్ని చూసుకొని గ‌ర్వపడుతున్నాం, మ‌నం మ‌న వ‌ర్త‌మానం యెడ‌ల నమ్మకాన్ని క‌లిగివున్నాం, అంతేకాక మ‌న‌ ఉజ్వ‌ల భ‌విష్య‌త్తు పట్ల మనం విశ్వాసంతో ఉన్నామ’’ని ఆయ‌న చెప్పారు. దావూదీ బోహ్రా స‌ముదాయం అందించిన సేవలను ప్ర‌ధాన మంత్రి ప్రముఖంగా వివరిస్తూ ఈ స‌ముదాయం భార‌త‌దేశం యొక్క పురోగ‌తి లో, వృద్ధి గాథ లో స‌దా కీల‌క భూమిక ను పోషించింద‌న్నారు. భార‌త‌దేశ సంస్కృతి యొక్క బలాన్ని ప్ర‌పంచవ్యాప్తంగా వ్యాప్తి చేసే ఈ స‌ముదాయం ఈ ఘ‌న‌మైన కృషి ని కొన‌సాగిస్తుంద‌న్న ఆశాభావాన్ని ఆయ‌న వ్య‌క్తం చేశారు. బోహ్రా స‌ముదాయం యొక్క వాత్స‌ల్యాన్ని అందుకోవ‌డం తన సౌభాగ్యం అని ప్ర‌ధాన మంత్రి శ్రీ మోదీ అన్నారు. గుజ‌రాత్ ముఖ్య‌మంత్రి గా వున్న కాలం లో ఈ స‌ముదాయం త‌న‌కు అందించిన స‌హ‌కారాన్ని ఆయ‌న జ్ఞ‌ప్తి కి తెచ్చుకొంటూ వారి ఆద‌ర‌ణే త‌న‌ ను ఇందౌర్ కు ర‌ప్పించింద‌న్నారు. దావూదీ బోహ్రా స‌ముదాయం అమ‌లు చేస్తున్న వివిధ సామాజిక కార్య‌క్ర‌మాలను ప్ర‌ధాన మంత్రి కొనియాడుతూ పౌరుల, ప్ర‌త్యేకించి పేద‌ల‌ మ‌రియు ఆర్తుల జీవ‌న ప్ర‌మాణాల‌ను మెరుగు ప‌ర‌చే విధంగా ప్ర‌భుత్వం చేస్తున్న వివిధ ప్ర‌య‌త్నాల‌ను గురించి వివ‌రించారు. ఈ సంద‌ర్భంలో స్వ‌చ్ఛ భార‌త్ అభియాన్, ప్ర‌ధాన మంత్రి ఆవాస్ యోజ‌న మరియు ఆయుష్మాన్ భార‌త్ ల వంటి వివిధ అభివృద్ధి ప్ర‌ధాన‌ కార్య‌క్ర‌మాల‌ను గురించి ఆయ‌న ప్ర‌స్తావించారు. ఈ కార్య‌క్ర‌మాలు సాధార‌ణ ప్ర‌జానీకం యొక్క జీవితాల‌లో మార్పు ను తీసుకు వ‌స్తున్నాయ‌ని ఆయ‌న చెప్పారు. ‘స్వ‌చ్ఛ్ భార‌త్ అభియాన్’ ను ముందుకు తీసుకుపోతున్నందుకు ఇందౌర్ ప్ర‌జ‌ల‌ ను ప్ర‌ధాన మంత్రి అభినందించారు. ‘స్వ‌చ్ఛ‌తా హీ సేవా’ ప‌థ‌కాన్ని రేపు ప్రారంభించుకోవ‌డం జ‌రుగుతుంద‌ని, ఈ భ‌వ్య‌మైన‌టువంటి స్వ‌చ్ఛ‌త కార్య‌క్ర‌మం లో చురుకు గా పాలుపంచుకోవ‌ల‌సిందిగా పౌరుల‌కు ఆయన విజ్ఞ‌ప్తి చేశారు. వ్యాపారం లో బోహ్రా స‌ముదాయం చూపిన నిజాయ‌తీ ని గురించి ప్ర‌ధాన మంత్రి మాట్లాడుతూ ప్ర‌భుత్వం జిఎస్‌టి, ఇన్‌సాల్వెన్సి అండ్ బ్యాంక్‌ర‌ప్ట‌సి కోడ్ ల ద్వారా నిజాయ‌తీ ప‌రులైన వ్యాపార‌స్తుల‌ ను మ‌రియు శ్రామికుల‌ ను ప్రోత్స‌హిస్తోంద‌ని తెలిపారు. భార‌త‌దేశ ఆర్థిక వ్య‌వ‌స్థ వృద్ధి చెందుతోంద‌ని ఆయన చెప్తూ ‘న్యూ ఇండియా’ ఆవిష్క‌ర‌ణ జ‌ర‌గ‌డమే తరువాయి అని పున‌రుద్ఘాటించారు. మ‌ధ్య ప్ర‌దేశ్ ముఖ్య‌మంత్రి శ్రీ శివ్ రాజ్ సింహ్ చౌహాన్ కూడా ఈ కార్య‌క్ర‌మం లో పాలుపంచుకొన్నారు. అంత‌క్రితం, డాక్ట‌ర్ స‌య్యద్‌నా ముఫ‌ద్ద‌ల్ సైఫుద్దీన్ ప్ర‌ధాన మంత్రి ని ఆయ‌న చేస్తున్న ఆద‌ర్శ‌ప్రాయ‌మైన కృషి కి గాను ప్ర‌శంసించారు; దేశం కోసం ఆయ‌న చేస్తున్న కృషి స‌ఫ‌లం కావాల‌ని కూడా ఆకాంక్షించారు.
మధ్య ప్రదేశ్ప్రజల కు ఆ రాష్ట్ర స్థాపన దినం సందర్భం లో శుభాకాంక్షలు తెలిపిన ప్రధాన మంత్రి

ప్రధాన మంత్రి శ్రీ నరేంద్ర మోదీ మధ్య ప్రదేశ్ ప్రజల కు ఆ రాష్ట్ర స్థాపన దినం సందర్భం లో శుభాకాంక్షలు తెలిపారు. ప్రధాన మంత్రి ఒక ట్వీట్ లో – ‘‘మధ్య ప్రదేశ్ ప్రజల కు ఆ రాష్ట్ర స్థాపన దినం తాలూకు హార్థిక శుభాకాంక్షలు. ప్రాకృతిక వనరుల తోను, కళలు, సంస్కృతి పరం గాను సంపన్నమైనటువంటి ఈ రాష్ట్రం ఇప్పటి మాదిరి గానే నిరంతరం ప్రగతి పథం లో దూసుకుపోతూ ఉండాలని నేను కోరుకుంటున్నాను’’ అని పేర్కొన్నారు.
జాతీయ యువజనోత్సవాన్ని ప్రారంభించిన ప్రధాని

ఛత్తీస్ గఢ్ లోని నయా రాయ్ పూర్ లో ఈ రోజు జరిగిన జాతీయ యువ దినోత్సవాన్ని ప్రధాన మంత్రి శ్రీ నరేంద్ర మోదీ న్యూఢిల్లీలోని రేస్ కోర్స్ రోడ్డు నుంచి వీడియో కాన్ఫరెన్సింగ్ ద్వారా ప్రారంభించారు. ఈ సందర్భంగా ఆయన ప్రసంగిస్తూ, స్వామి వివేకానంద జయంతి కూడా ఇదే రోజు అని, స్వామి వివేకానంద దేశ యువతీయువకులకు స్ఫూర్తి మూర్తిగా నిలిచారన్నారు. స్వల్ప ఆయు:పరిమాణంలోనే ఎంతో సాధించవచ్చనడానికి స్వామి వివేకానంద ఉజ్జ్వలమైన ఉదాహరణ అని ప్రధాని పేర్కొన్నారు. దేశంలోని విభిన్న ప్రాంతాల నుంచి తరలివచ్చి ఛత్తీస్ గఢ్ లో సమావేశమైన యువత మన దేశ భిన్నత్వానికి ప్రతీకలుగా కనిపించినప్పటికీ, భారత మాతకు సేవ చేయాలనే ఒకే ఒక మంత్రం ద్వారా ఒక్కటయ్యారని ప్రధాని చెప్పారు. ఒక్క తాటిపైన నిలవాలని చేసుకున్న తీర్మానమే ఇదివరకు మనకు స్వాతంత్ర్యాన్ని ప్రసాదించిందని, ఇవాళ భారతదేశాన్ని కొత్త శిఖరాలకు చేర్చుతున్నది కూడా ఈ ఐకమత్య భావనే అని ప్రధాని అన్నారు. 125 కోట్ల మంది ప్రజలు దేశాన్ని నూతన స్థాయిలకు తీసుకువెళ్లాలనే ధ్యేయంతోనే ఒకే బంధంలో ఇమిడిపోయారని ప్రధాన మంత్రి పేర్కొన్నారు. ఇంత ఎక్కువ సంఖ్యలో యువజనులను కలిగి ఉన్న దేశం ఎల్లలెరుగని లక్ష్యాలను, స్వప్నాలను కూడా కలిగి ఉండాలని ప్రధాని అన్నారు. యువతరం అనే మాటకు నిర్వచనం గతాన్ని గురించిన ఆలోచన చేయకుండా తమ భావి లక్ష్యాల వైపు సాగిపోయే వారు అని ప్రధాని స్పష్టం చేశారు. సామరస్యం, ఐకమత్యం ముఖ్యమని ప్రధాని ఉద్ఘాటించారు. శాంతి, సమైక్యత, సామరస్యం లేనిదే అభివృద్ధికి అర్థమే లేదు. మనం ఎంతగా అభివృద్ధి చెందినప్పటికీ, శాంతి మన మొట్టమొదటి అవసరం అని ప్రధాన మంత్రి అన్నారు. భిన్నత్వానికి నిలయమైనటు వంటి మన దేశంలో ఏకతాటిపైన నిలవగల విశిష్టమైన సద్భావనకు తావు ఉన్నదని ప్రపంచానికి భారత్ చాటిచెప్పిందని కూడా ప్రధాని అన్నారు. ఇది మన పూర్వీకులు మనకు వారసత్వంగా ఇచ్చినటువంటి గొప్పదనం. ఈ వారసత్వం వేదాల నుంచి వివేకానందుడి వరకు, ఉపనిషత్తుల నుంచి ఉపగ్రహాల దాకా విస్తరించింది అని ప్రధాని వివరించారు. ఈ శతాబ్దిని భారతదేశ శతాబ్దంగా మలచే సామర్థ్యాన్ని, నైపుణ్యాన్ని తన యువజనులకు ఇవ్వాలన్నదే భారత ధ్యేయం అని శ్రీ నరేంద్ర మోదీ చెప్పారు. నక్సలిజం సమస్యను ఎదుర్కొంటున్నా ఈ దిశగా పురోగమిస్తున్న ఛత్తీస్ గఢ్ రాష్ర్టానికి ఆయన అభినందనలు తెలిపారు. శ్రమను గౌరవించుకోవడానికి ప్రాధాన్యం ఇవ్వాలని ప్రధాని నొక్కిచెప్పారు. ప్రజలలో ఈ భావనను పాదుకొల్పాలని ఆయన అన్నారు. పల్లెల, పేదల జీవన శైలిని మార్చడం భారతదేశ ప్రగతికి గమ్యం కావాలి అని ప్రధాన మంత్రి శ్రీ నరేంద్ర మోదీ అన్నారు. జనవరి 16న ఢిల్లీలో “స్టార్ట్ అప్ ఇండియా” కార్యక్రమం శ్రీకారం చుట్టుకోవడంలో పాలు పంచుకోవలసిందిగా యువతకు ప్రధాని పిలుపునిచ్చారు. 2019, మరియు 2022 సంవత్సరాలు .. వీటిలో ఒకటి మహాత్మ గాంధీ 150వ జయంతి సంవత్సరం కాగా రెండోది మన దేశానికి స్వాతంత్ర్యం వచ్చి 75 ఏళ్లు అయ్యే సంవత్సరం; ఈ సంగతిని దృష్టిలో ఉంచుకొని గట్టి లక్ష్యాలను నిర్దేశించుకోవాలని దేశ యువతకు ప్రధాని విజ్ఞ‌ప్తి చేశారు.
ప్రధాని తో భేటీ అయిన అలిగర్ ముస్లిం విశ్వవిద్యాలయ ప్రతినిధి బృందం

వైస్ ఛాన్సలర్ లెఫ్ట్నెంట్ జనరల్ జమీర్ ఉద్దీన్ షా నేతృత్వంలో అలిగర్ ముస్లిం విశ్వవిద్యాలయ ప్రతినిధి బృందం ప్రధాన మంత్రి శ్రీ నరేంద్ర మోదీ తో భేటీ అయ్యారు. పరిశోధన, విద్య, నైపుణ్య అభివృద్ధి, గంగా పునరుత్తేజానికి సంబంధించిన సమస్యలు ఈ భేటీలో చర్చకు వచ్చాయి.
రేపు ప్రధాని జమ్మూ కశ్మీర్ పర్యటన

ప్రధాని శ్రీ నరేంద్ర మోదీ రేపు జమ్మూ కశ్మీర్ లో పర్యటించనున్నారు. శ్రీనగర్ షేర్-ఇ-కశ్మీర్ క్రికెట్ స్టేడియంలో జరిగే బహిరంగ సభలో ప్రధాని మాట్లాడతారు. 450 మెగావాట్ల బగ్లిహార్ హైడ్రో ఎలక్ర్టిక్ ప్రాజెక్ట్ రెండో దశను ప్రధాని ప్రారంభిస్తారు. రాంబన్ లోని చందర్ కోటెలో ఏర్పాటైన కార్యక్రమంలో పాల్గొంటారు. ప్రధాన రహదారి 44లో భాగమైన ఉధమ్ పూర్-రాంబన్, రాంబన్-బనిహాల్ ల మధ్యన నిర్మించబోయే రహదారులకోసం శంకుస్థాపన చేస్తారు. ఇవి నాలుగు రోడ్ల రహదారులు. ఇక్కడ కూడా ఆయన ప్రజలను ఉద్దేశించి మాట్లాడతారు.
రాజ పర్బ నాడు ఒడిశా ప్రజల కు శుభాకాంక్షలు తెలిపిన ప్ర‌ధాన మంత్రి

ఒడిశా ప్రజల కు ప్రత్యేక పండుగ రోజైన రాజ పర్బ నాడు ప్ర‌ధాన మంత్రి శ్రీ న‌రేంద్ర మోదీ శుభాకాంక్షలు తెలిపారు. ‘‘ఎంతో ప్రత్యేకమైనటువంటి పండుగ రోజు ‘రాజ పర్బ’ ను పురస్కరించుకొని ఇవే శుభాకాంక్షలు. ఈ సందర్భం ఆనంద భావన ను మరియు సంఘం లో సౌభ్రాతృత్వాన్ని బలపరచు గాక. అలాగే, నా తోటి పౌరుల కు మంచి స్వస్థత మరియు శ్రేయం ప్రాప్తించాలి అంటూ నేను ఆ ఈశ్వరుడి ని ప్రార్థిస్తాను’’ అని ఒక సందేశం లో ప్రధాన మంత్రి పేర్కొన్నారు.
ఘ‌ర్ష‌ణ‌ల నివార‌ణ‌, ప‌ర్యావ‌ర‌ణ స్పృహ‌పై పై  అంత‌ర్జాతీయ చొర‌వ‌కు సంబంధించి సంవాద్ రెండో స‌మావేశం సంద‌ర్భంగా ప్ర‌ధాని వీడియో సందేశం.

ఘ‌ర్ష‌ణ‌ల నివార‌ణ‌,ప‌ర్యావ‌ర‌ణ స్పృహ పై రెండో అంత‌ర్జాతీయ సంవాద్ స‌మావేశం ఈరోజు, రేపు యాంగ్యాన్‌లో జ‌రుగుతుంది. 2015 సెప్టెంబ‌ర్‌లో వివేకానంద కేంద్ర ఈ ప్ర‌త్యేక తొలి స‌ద‌స్సును కొత్త‌ఢిల్లీలో నిర్వ‌హించింది. ఇందులో ప‌లు మ‌తాల‌కు చెందిన వారు, సంప్ర‌దాయాల‌కు చెందిన వారు పాల్గొన్నారు. ఈ స‌మావేశంలో ప్ర‌ధాని ప్ర‌సంగించారు. ప్ర‌స్తుతం జ‌రుగుతున్న సంవాద్ రెండో స‌ద‌స్సు సంద‌ర్భంగా ప్ర‌ధాన‌మంత్రి శ్రీ న‌రేంద్ర మోదీ వీడియో సందేశం పంపుతూ, ప్ర‌పంచ‌వ్యాప్తంగా నేడు ప‌లు స‌మ‌స్య‌ల‌ను ఎదుర్కొంటున్నాయ‌న్నారు. అందులో ఘ‌ర్ష‌ణ‌ల‌ను నివారించ‌డ‌మెలా? వాతావ‌ర‌ణ మార్పుల వంటి అంత‌ర్జాతీయ స‌వాల‌ను ఎదుర్కోవ‌డం ఎలా? శాంతి , సామ‌ర‌స్యంతో జీవిస్తూ, మ‌న జీవితాల‌నుభ‌ద్రంగా ఉంచుకోవ‌డ‌మెలా? అన్న‌వి ఉన్నాయ‌న్నారు. ఇలాంటి ప్ర‌శ్న‌ల‌కు స‌మాధానాలు వివిధ మ‌తాలు, నాగ‌రిత‌లు, వివిధ ఆథ్యాత్మిక భావ‌న‌ల మాన‌వ జాతి సుదీర్ఘ సంప్ర‌దాయ ఆలోచ‌న‌ల వెలుగులో ద‌ర్శించ‌డం ఒక్క‌టే స‌హ‌జ‌సిద్ధ‌మైన మార్గం అవుతుంద‌ని ఆయ‌న అన్నారు. సంక్లిష్ట‌మైన అంశాల విష‌యంలో చ‌ర్చ‌లే స‌రైన‌వ‌ని గ‌ట్టిగా విశ్వసించే ప్రాచీన భార‌తీయ‌ సంప్రాదాయ వార‌స‌త్వం నుంచి తాను వ‌చ్చాన‌ని ప్ర‌ధాని అన్నారు. ప‌ర‌స్ప‌రం అభిప్రాయాలు వ్య‌క్తం చేసుకోవ‌డానికి, సంఘ‌ర్ష‌ణ‌ల నివార‌ణ‌కు ఒక న‌మూనాగా భార‌తీయ త‌ర్కశాస్త్రం సంభాష‌ణ‌, చ‌ర్చ‌ల పునాదిపై రూపుదిద్దుకున్నద‌ని ప్ర‌ధాన‌మంత్రి అన్నారు. భార‌తీయ పురాణాల‌లోని పాత్ర‌ల‌ను ప్ర‌స్తావిస్తూ ప్ర‌ధాన‌మంత్రి, శ్రీ‌రాముడు, కృష్ణుడు, బుద్ధుడు, భ‌క్త‌ప్ర‌హ్లాదుడు వీరంద‌రి చ‌ర్య‌లూ ధ‌ర్మాన్ని కాపాడ‌డం కోసం ఉద్దేశించిన‌వేన‌ని అన్నారు. ఇదే ప్రాచీన కాలం నుంచి ఆధునిక యుగం వ‌ర‌కు భార‌తీయ‌లను ముందుకు న‌డిపిస్తోంద‌ని ఆయ‌న అన్నారు. ప్ర‌పంచ‌వ్యాప్తంగా స‌మాజాల‌ను విచ్చిన్నం చేసే తీవ్ర మ‌త‌ప‌ర‌మైన దుర‌భిమానాలు, ప‌క్ష‌పాత ధోర‌ణులు, వివిధ దేశాలు, స‌మాజాల మ‌ధ్య అవి నాటే ఘ‌ర్ష‌ణాత్మ‌క బీజాలు తొల‌గించాలంటే సంవాద్ లేదా చ‌ర్చ ఒక్క‌టే స‌రైన ప‌రిష్కార‌మ‌ని ప్ర‌ధాని అన్నారు. మాన‌వుడు ప్ర‌కృతిని ప్రేమించ‌క‌పోతే, అది వాతావ‌ర‌ణ మార్పుల రూపంలో ప్ర‌తిస్పందిస్తుంద‌ని ఆయ‌న అన్నారు. ఆధునిక స‌మాజంలో ప‌ర్యావ‌ర‌ణ చ‌ట్టాలు, నిబంధ‌న‌లు త‌ప్ప‌నిస‌ర‌ని అయితే, అవి ప‌ర్యావ‌ర‌ణానికి కొంత‌మేర‌కు మాత్ర‌మే ర‌క్ష‌ణ‌నివ్వ‌గ‌ల‌వ‌ని అంటూ, ప‌ర్యావ‌ర‌ణ ప‌రంగా సానుకూల దృక్ప‌థం అవ‌స‌ర‌మ‌ని పిలుపునిచ్చారు. మాన‌వుడు ప్ర‌కృతితో అనుసంధానం కావాలని, మ‌నిషి ప్ర‌కృతిని ఆరాధించాల‌ని ఆయ‌న అన్నారు. ఒక‌దానితో ఒక‌టి అనుసంధాన‌మైన‌, ఒక దానిపై ఒక‌టి ఆధార‌ప‌డిన 21 వ శ‌తాబ్ద‌పు ప్ర‌పంచంలో ఉగ్ర‌వాదం నుంచి వాతావ‌ర‌ణ మార్పుల‌వ‌ర‌కు ఎన్నో ఘ‌ర్ష‌ణ‌లు, అంత‌ర్జాతీయ స‌వాళ్ళ‌కు ప‌రిష్కారం, ఆసియాలో అత్యంత ప్రాచీన సంప్ర‌దాయాలైన చ‌ర్చ‌లు, సంభాష‌ణ‌ల‌ద్వారా క‌నుగొన‌వ‌చ్చ‌ని తాను విశ్వ‌సిస్తున్న‌ట్టు ప్ర‌ధాన‌మంత్రి చెప్పారు.
ఎథ్లెటిక్స్ మెన్స్ ట్రిపుల్ జంప్ లో బంగారు పతకాన్ని సాధించినందుకు శ్రీ ఎల్ధోస్పాల్ కు అభినందనలు తెలిపిన ప్రధాన మంత్రి

బర్మింగ్ హమ్ లో జరుగుతున్నటువంటి కామన్ వెల్థ్ గేమ్స్ 2022 లో ఎథ్ లెటిక్స్ మెన్స్ ట్రిపుల్ జంప్ లో పసిడి పతకాన్ని గెలుచుకొన్నందుకు శ్రీ ఎల్ధోస్ పాల్ కు ప్రధాన మంత్రి శ్రీ నరేంద్ర మోదీ అభినందనల ను తెలియజేశారు. ప్రధాన మంత్రి ఒక ట్వీట్ లో – ‘‘ఈ రోజు న జరిగిన ట్రిపుల్ జంప్ పోటీ చరిత్రాత్మకమైంది గా ఉంది. మన క్రీడాకారులు భలే గా రాణించారు. శ్రేష్ఠమైన ప్రతిభావంతుడు శ్రీ ఎల్ధోస్ పాల్ స్వర్ణ పతకాన్ని గెలిచి, ఇంతకు ముందు అంతర్జాతీయ పోటీల లో తాను కనబరచినటువంటి చక్కనైన ప్రదర్శన కు మెరుగు పెట్టుకొన్నారు. ఆయన కు ఇవే అభినందన లు. ఆయన సమర్పణభావం హర్షణీయం. #Cheer4India’’ అని పేర్కొన్నారు.
కార్మిక సంఘాల గుర్తింపు నకు సంబంధించి నియమాల రూపకల్పన కై కార్మిక సంఘాల చట్టం, 1926 లో సవరణ కు ఆమోదం తెలిపిన మంత్రివర్గం

కార్మిక సంఘాల గుర్తింపు నకు సంబంధించి నియమాల రూపకల్పన కై కార్మిక సంఘాల చట్టం, 1926 లో సవరణ లు చేయడానికి ప్రధాన మంత్రి శ్రీ నరేంద్ర మోదీ అధ్యక్షత న జరిగిన కేంద్ర మంత్రిమండలి సమావేశం ఆమోదం తెలిపింది. ప్రయోజనాలు: ఈ ఆమోదం తో- కేంద్ర మరియు రాష్ట్ర స్థాయి లలో కార్మిక సంఘాల గుర్తింపు నకు మార్గం సుగమం కాగలదు; త్రైపాక్షిక సంఘాల లో శ్రామికుల కు వాస్తవ ప్రాతినిధ్యానికి బాట పడగలదు; శ్రామిక ప్రతినిధులను ప్రభుత్వం తనకు తానుగా నామనిర్దేశం చేయడానికి అడ్డుపెట్టడం సాధ్యపడగలదు; ఇంకా, వ్యాజ్యాలను మరియు పారిశ్రామిక అశాంతి ని కూడా తగ్గేందుకు ఆస్కారం ఉండగలదు. శ్రామికుల ప్రతినిధులను త్రైపాక్షిక సంఘాల కు ప్రభుత్వం నామినేట్ చేసే ప్రక్రియ మరింత పారదర్శకం గా ప్రతిపాదిత బిల్లు మార్చివేయగలుగుతుంది. ఆ విధం గా గుర్తింపు ను పొందిన ట్రేడ్ యూనియన్ లు పారిశ్రామిక సామరస్యాన్ని పరిరక్షించడం లో జవాబుదారుగా ఉండగలవు. కేంద్ర/ రాష్ట్ర స్థాయి లలో కార్మిక సంఘాల గుర్తింపు వివిధ విభాగాలు ఆ తరహా అభ్యాసాన్ని మోసగించేందుకు వాడుకోవడాన్ని నిరోధించగలుగుతుంది. గుర్తింపు పొందినటువంటి కార్మిక సంఘాలకు కేంద్ర స్థాయిలోనో, రాష్ట్ర స్థాయి లోనో నిర్దిష్ట భూమిక లను కేటాయించే ఆస్కారం కూడా ఉంటుంది.
భూటాన్ కు బ‌య‌లుదేరి వెళ్ళే ముందు ప్ర‌ధాన మంత్రి విడుద‌ల చేసిన ప్ర‌క‌ట‌న‌

ప్ర‌ధాన మంత్రి శ్రీ న‌రేంద్ర మోదీ భూటాన్ కు తాను బ‌య‌లుదేరి వెళ్ళే ముందు విడుద‌ల చేసిన ప్ర‌క‌ట‌న పాఠం ఈ క్రింది విధంగా ఉంది. “నేను 2019వ సంవ‌త్స‌రం ఆగ‌స్టు 17వ మ‌రియు 18వ తేదీల లో భూటాన్ కు ఆధికారిక పర్య‌ట‌న ప‌ని మీద వెళ్ళ‌నున్నాను. ప్ర‌స్తుత ప‌ద‌వీకాలం ఆరంభం లో నా యొక్క భూటాన్ సంద‌ర్శ‌న మ‌న విశ్వాస‌పాత్ర‌మైన మిత్ర దేశం మ‌రియు మ‌న పొరుగు దేశ‌మైన‌టువంటి భూటాన్ తో భార‌త‌దేశ సంబంధాల కు ప్ర‌భుత్వం ఇస్తున్న అధిక ప్రాముఖ్యాని కి ఒక సూచిక గా ఉన్న‌ది. ఇండియా మ‌రియు భూటాన్ ల మ‌ధ్య శ్రేష్ట‌మైన ద్వైపాక్షిక సంబంధాలు వ‌ర్ధిల్లుతున్నాయి. ఈ విస్తృత‌మైన అభివృద్ధియుత భాగ‌స్వామ్యం ఉభ‌య ప‌క్షాల కు ప్ర‌యోజ‌న‌కారి గా నిలుస్తున్న జ‌ల-విద్యుత్తు సంబంధ స‌హ‌కారం, ఇంకా బ‌ల‌మైన వ్యాపార సంబంధాలు, ఆర్థిక సంబంధాలు ఇందుకు ఒక నిద‌ర్శ‌నం గా ఉన్నాయి. ఈ సంబంధాలు ప్ర‌జ‌ల‌ కు ప్ర‌జ‌ల‌ కు మ‌ధ్య నెల‌కొన్న బ‌ల‌మైన సంబంధాలు మ‌రియు ఉమ్మ‌డి ఆధ్యాత్మిక వార‌స‌త్వం తో ప‌రిపుష్టం అయ్యాయి. ఇరు దేశాలు కింద‌టి సంవ‌త్స‌రం లో లాంఛ‌న ప్రాయ దౌత్య సంబంధాల కు అంకురార్ప‌ణ జ‌రిగిన త‌రువాత స్వ‌ర్ణోత్స‌వాన్ని జ‌రుపుకొన్నాయి. ఈనాటి భార‌త‌దేశం, భూటాన్ భాగ‌స్వామ్యం ఒక ప్ర‌త్యేక‌మైన స్వభావాన్ని క‌లిగిన‌టువంటిది. మ‌రి అంతేకాకుండా, భార‌త ప్ర‌భుత్వం అనుస‌రిస్తున్న‌టువంటి ‘నైబ‌ర్‌హుడ్ ఫ‌స్ట్’ విధానానికి ఒక ముఖ్య‌మైన స్తంభం గా కూడా ఉన్న‌ది. భూటాన్ రాజు మాన్య శ్రీ నాలుగో డ్రూక్ గ్యాల్పో తోను, భూటాన్ ప్ర‌ధాన మంత్రి తోను మ‌న ద్వైపాక్షిక సంబంధాలన్నింటి విష‌యం లోను ఫ‌ల‌ప్ర‌ద‌మైన చ‌ర్చ‌లు జ‌ర‌ప‌డం కోసం నేను ఎదురు చూస్తున్నాను. ప్ర‌తిష్టాత్మ‌క‌మైన‌టువంటి రాయ‌ల్ యూనివ‌ర్సిటీ ఆఫ్ భూటాన్ లో యువ విద్యార్థుల‌ ను ఉద్దేశించి ప్ర‌సంగించ‌డం కోసం కూడా నేను నిరీక్షిస్తున్నాను. నా యొక్క ప‌ర్య‌ట‌న భూటాన్ తో కాల ప‌రీక్ష కు త‌ట్టుకొని నిల‌చిన‌టువంటి మ‌రియు విలువ‌ల తో పెన‌వేసుకొన్న‌టువంటి మైత్రి ని పెంపొందించ‌డం తో పాటు, దానిని మ‌న ఇరు దేశాల ప్ర‌జ‌ల పురోగ‌తి ని మ‌రియు సమృద్ధ‌మైన భ‌విష్య‌త్తు ను కూడా వ‌ర్ధిల్ల‌జేస్తుంద‌న్న విశ్వాసం నాలో ఉంది.”
వారాణ‌సీ లో కీల‌క‌మైన అభివృద్ధి ప‌థకాల‌ను ప్రారంభించిన ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ ఈ రోజు న వారాణ‌సీ లోని బనారస్ హిందూ యూనివ‌ర్సిటీ లో జ‌రిగిన ఒక జ‌న స‌భ లో అనేక ముఖ్య‌మైన అభివృద్ధి ప‌థ‌కాల‌ను ప్రారంభించారు; అలాగే పలు పథకాలకు శంకుస్థాపన చేశారు కూడా. ప్రారంభించినటువంటి ప‌థ‌కాల లో పురానీ కాశీ కోసం ఉద్దేశించిన ఇంటిగ్రేటెడ్ డివెల‌ప్‌మెంట్ స్కీమ్ (ఐపిడిఎస్‌) తో పాటు బిహెచ్‌యు లో ఓ అట‌ల్ ఇంక్యుబేశన్ సెంట‌ర్ కూడా ఉన్నాయి. పునాదిరాళ్ళ ను వేసిన ప‌థ‌కాల లో బిహెచ్‌యు లోని ఓ రీజ‌న‌ల్ ఆప్తల్మాల‌జీ సెంట‌ర్ కూడా ఉంది. ఈ రోజున ప్రారంభ‌మైన లేదా శంకుస్థాప‌న జ‌రిగిన ప‌థ‌కాల మొత్తం విలువ 550 కోట్ల రూపాయ‌లకు పైగా ఉంది. ఈ సంద‌ర్భంగా ప్ర‌ధాన మంత్రి మాట్లాడుతూ, వారాణ‌సీ లో మార్పు ను తీసుకు రావ‌డం కోసం జ‌రుగుతున్న ప్ర‌య‌త్నాలు ఈ న‌గ‌రం యొక్క ఘ‌న‌ వార‌స‌త్వాన్ని ప‌రిర‌క్షించే దిశ‌గా జ‌రుగుతున్న కృషి కూడా అన్నారు. ఈ న‌గ‌రానికి ఉన్నటువంటి ప్రాచీన గుర్తింపు ను కాపాడుతూనే దీనిని ఆధునీక‌రించ‌డం జ‌రుగుతుంద‌ని ఆయ‌న చెప్పారు. కాశీ ప్ర‌జ‌ల నాలుగు సంవ‌త్స‌రాల సంక‌ల్ప ఫ‌లితంగా తీసుకురాబ‌డ్డ ప‌రివ‌ర్త‌న ప్ర‌స్తుతం కంటికి క‌నిపిస్తోంద‌ని ఆయ‌న అన్నారు. విద్యుత్తు, ర‌హ‌దారులు మ‌రియు ఇత‌ర మౌలిక స‌దుపాయాల రంగాల లో వివిధ ప్రాజెక్టులు చెప్పుకోద‌గ్గ రీతి లో పురోగ‌మించాయ‌ని, అవి వారాణ‌సీ న‌గ‌ర ప్రజల జీవితాల లోను, వారాణసీ స‌మీప ప్రాంతాల ప్ర‌జ‌ల జీవితాల లోను ఒక మెరుగుద‌ల‌ ను కొని తెచ్చాయని శ్రీ న‌రేంద్ర మోదీ వివ‌రించారు. వారాణ‌సీ కంటోన్మెంట్ స్టేశన్ యొక్క ఛాయాచిత్రాలను పౌరులు ఆన్‌లైన్ లో పోస్టు చేయ‌డం చూస్తుంటే త‌న‌కు ఎంతో సంతోషం క‌లుగుతోందని ప్ర‌ధాన మంత్రి అన్నారు. ర‌వాణా సంబంధిత మౌలిక స‌దుపాయాల‌ను ఆధునీక‌రించే దిశ‌గా జ‌రుగుతున్న ప‌నుల‌ను ఆయ‌న ప్ర‌స్తావించారు. న‌గ‌రం యొక్క సుంద‌రీక‌ర‌ణ‌ ను పెంపొందించేట‌టువంటి కార్య‌క్ర‌మాల‌ను గురించి, న‌గ‌రం యొక్క ప‌రిశుభ్ర‌త ను వృద్ధి చేసేట‌టువంటి కార్య‌క్ర‌మాల‌ను గురించి కూడా ఆయ‌న వివ‌రించారు. ప‌ర్య‌ట‌క రంగం రూపురేఖలను మార్చి వేసే ఈ ప్ర‌య‌త్నం ఒక నిరంత‌ర కృషి అని ఆయ‌న పేర్కొన్నారు. ఇదే సంద‌ర్భం లో సారనాథ్ లో జ‌రుగుతున్న ప‌నుల‌ను గురించి కూడా ఆయ‌న ప్ర‌స్తావించారు. ర‌హ‌దారులు, విద్యుత్తు, ఇంకా త్రాగునీరు ల వంటి మౌలిక స‌దుపాయాల‌ను వారాణ‌సీ ప‌రిస‌రాల్లోని పల్లె ప్రాంతాల‌కు కూడా విస్త‌రిస్తున్న‌ట్లు ప్ర‌ధాన మంత్రి తెలిపారు. కాశీ ప్ర‌స్తుతం ఒక ఆరోగ్య కేంద్రం గా రూపుదిద్దుకొంటోంద‌ని ఆయ‌న అన్నారు. ఈ రోజున ప్రారంభ‌మైన అట‌ల్ ఇంక్యుబేశన్ సెంట‌ర్ ను గురించి ఆయ‌న చెప్తూ స్టార్ట్‌-అప్ లు దీనితో సంధానం కావ‌డం ఇప్ప‌టికే మొద‌లైంద‌న్నారు. గొట్టాల ద్వారా వంట గ్యాస్ ను అందుబాటు లోకి తీసుకు వ‌స్తున్న‌టువంటి కొన్ని ఎంపిక చేసిన న‌గ‌రాల్లో వారాణ‌సీ కూడా ఒక న‌గ‌రంగా ఉంద‌ని ఆయ‌న అన్నారు. న‌గ‌రంలో ప‌రివ‌ర్త‌న తీసుకురావాలన్న ఈ ఉమ్మ‌డి సంకల్పాన్ని నెర‌వేర్చే దిశ‌గా వారాణ‌సీ ప్ర‌జ‌లు వారిని వారు అంకితం చేసుకోవాలంటూ ప్ర‌ధాన మంత్రి పిలుపునిచ్చారు.